ประกาศกรมสวัสดิการและคุ้มครองแรงงาน เรื่อง หลักเกณฑ์และวิธีการตรวจสอบส่วนประกอบและอุปกรณ์ของลิฟต์ขนส่งวัสดุชั่วคราว ลิฟต์โดยสารชั่วคราว และสิฟต์ที่ใช้ทั้งขนส่งวัสดุและโดยสารชั่วคราว พ.ศ. 2553
ประกาศกรมสวัสดิการและคุ้มครองแรงงาน
ประกาศกรมสวัสดิการและคุ้มครองแรงงาน
เรื่อง
หลักเกณฑ์และวิธีการตรวจสอบส่วนประกอบและอุปกรณ์ของลิฟต์ขนส่งวัสดุชั่วคราว
ลิฟต์โดยสารชั่วคราว
และลิฟต์ที่ใช้ทั้งขนส่งวัสดุและโดยสารชั่วคราว
พ.ศ.
๒๕๕๓
 

โดยที่กฎกระทรวงกำหนดมาตรฐานในการบริหารและการจัดการด้านความปลอดภัยอาชีวอนามัย
และสภาพแวดล้อมในการทำงานเกี่ยวกับงานก่อสร้าง พ.ศ. ๒๕๕๑
กำหนดให้นายจ้างจัดให้มีการตรวจสอบส่วนประกอบและอุปกรณ์ของลิฟต์ขนส่งวัสดุชั่วคราว
ลิฟต์โดยสารชั่วคราวและลิฟต์ที่ใช้ทั้งขนส่งวัสดุและโดยสารชั่วคราวเป็นประจำทุกเดือนตามหลักเกณฑ์และวิธีการที่อธิบดีประกาศกำหนด

อาศัยอำนาจตามความในข้อ ๘๐
แห่งกฎกระทรวงกำหนดมาตรฐานในการบริหารและการจัดการด้านความปลอดภัย อาชีวอนามัย
และสภาพแวดล้อมในการทำงานเกี่ยวกับงานก่อสร้าง พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้

ข้อ ๑ ประกาศนี้เรียกว่า ประกาศกรมสวัสดิการและคุ้มครองแรงงาน
เรื่อง หลักเกณฑ์และวิธีการตรวจสอบส่วนประกอบและอุปกรณ์ของลิฟต์ขนส่งวัสดุชั่วคราว
ลิฟต์โดยสารชั่วคราวและลิฟต์ที่ใช้ทั้งขนส่งวัสดุและโดยสารชั่วคราว พ.ศ. ๒๕๕๓

ข้อ ๒[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

หมวด
๑
บททั่วไป
 

ข้อ ๓ นายจ้างที่มีการใช้ลิฟต์ที่มีความสูงตั้งแต่
๙ เมตรขึ้นไป
ต้องจัดให้มีการตรวจสอบส่วนประกอบและอุปกรณ์ของลิฟต์ขนส่งวัสดุชั่วคราว
ลิฟต์โดยสารชั่วคราว และลิฟต์ที่ใช้ทั้งขนส่งวัสดุและโดยสารชั่วคราว
ภายใต้การควบคุมโดยวิศวกรอย่างน้อยเดือนละ ๑ ครั้ง

ข้อ ๔ ขณะที่มีการตรวจสอบส่วนประกอบ อุปกรณ์
หรือระบบควบคุมการทำงานของลิฟต์ นายจ้างต้องมีการใส่กุญแจ
หรือจัดให้มีระบบระมัดระวังป้องกันมิให้ผู้ที่ไม่มีหน้าที่เกี่ยวข้องเข้าไปใกล้หรือใช้ลิฟต์
พร้อมทั้งติดป้าย ห้ามใช้ลิฟต์ ให้ชัดเจน

ข้อ ๕ นายจ้างต้องแสดงข้อมูลและรายละเอียดทั่วไปของลิฟต์
ดังนี้
(๑) ยี่ห้อและประเทศผู้ผลิต
(๒) รุ่น หมายเลขเครื่องและปีที่ผลิต
(๓) น้ำหนักยกหรือพิกัดยกมากสุดของลิฟต์
(๔) ชื่อผู้ผลิต ผู้นำเข้า
(๕) แบบรายการคำนวณ และข้อมูลของวิศวกรผู้ออกแบบ
กรณีเป็นลิฟต์ที่นายจ้างสร้างลิฟต์เอง

หมวด
๒
ลิฟต์ขนส่งวัสดุชั่วคราว
ลิฟต์โดยสารชั่วคราว
และลิฟต์ที่ใช้ทั้งขนส่งวัสดุและโดยสารชั่วคราว
 

ข้อ ๖ กรณีที่นายจ้างมีการใช้ลิฟต์
ต้องจัดให้มีการตรวจสอบส่วนประกอบและอุปกรณ์ของลิฟต์ ให้มีความปลอดภัยในการใช้งาน
หัวข้อ ดังนี้
(๑) โครงสร้างของลิฟต์
(๒) รอยเชื่อมต่อ
(๓) สลักเกลียว แป้นเกลียวและหมุดย้ำ
(๔) ฐานที่รองรับและจุดยึดต่าง ๆ
(๕) กว้าน หรือตะขอยก
(๖) ระบบรอก เช่น สลัก ลูกปืน เพลา เฟือง
(๗) เบรกหรืออุปกรณ์ควบคุมการหยุด
(๘) ลวดสลิง
(๙) ระบบหล่อลื่น
(๑๐)
สิ่งป้องกันอันตรายต่อผู้ใช้งานจากส่วนที่เคลื่อนที่ได้
(๑๑) อุปกรณ์ประคองสายไฟฟ้า
(๑๒) ระบบการควบคุมการหยุด ระบบควบคุมน้ำหนักเกิน
(๑๓) ระบบนิรภัยอัตโนมัติ
(๑๔) ระบบไฟฟ้า
(๑๕) ส่วนประกอบและอุปกรณ์อื่น ๆ
ที่ผู้ผลิตกำหนดให้มีการตรวจสอบ


ประกาศ
ณ วันที่ ๖ สิงหาคม พ.ศ. ๒๕๕๓
อัมพร
นิติสิริ
อธิบดีกรมสวัสดิการและคุ้มครองแรงงาน
















ปริยานุช/ผู้จัดทำ
๑๕
กันยายน ๒๕๕๓

นันท์นภัสร์/ตรวจ
๑๕
กันยายน ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๐๖ ง/หน้า ๕๖/๓ กันยายน ๒๕๕๓